SC เตรียมผุด 5 โครงการใหม่คอนโดฯ-แนวราบกว่า 8 พันลบ.ใน H2/58
SC เตรียมผุด 5 โครงการใหม่คอนโดฯ-แนวราบกว่า 8 พันลบ.ใน H2/58
14 พ.ค. 2558

นายณัฐพงศ์ คุณากรวงศ์ ประธานเจ้าหน้าที่บริหาร บริษัท เอสซี แอสเสท คอร์ปอเรชั่น จำกัด (มหาชน) หรือ SC เปิดเผยว่า บริษัทเตรียมเปิดโครงการใหม่เพิ่มอีก 5 โครงการ ในครึ่งปีหลังของปี 58 มูลค่าโครงการรวม 8.15 พันล้านบาท แบ่งเป็นโครงการคอนโดมิเนียม 2 โครงการ มูลค่าโครงการ 4.16 พันล้านบาท เป็นโครงการระดับ Super Luxury แบรนด์ใหม่ที่สุขุมวิท 32 และคอนโดมิเนียมอารมณ์บ้าน โครงการแชมเบอว์ส พร้อมกับโครงการแนวราบอีก 3 โครการ มูลค่าโครการ 3.99 พันล้านบาท
ในปีนี้บริษัทวางแผนเปิดโครการทั้งสิ้น 7 โครงการ มูลค่ารวม 1.4 หมื่นล้านบาท แบ่งเป็นโครการแนวราบระดับพรีเมี่ยม 4 โครงการ และโครงการคอนโดมิเนียม 3 โครงการ
อย่างไรก็ตาม บริษัทมั่นใจว่ารายได้ปีนี้จะเป็นไปตามเป้าหมายที่ตั้งไว้ที่ 1.39 หมื่นล้านบาท หรือเติบไม่ต่ำกว่า 10% จากปีก่อน และเป้าหมายยอดขายจะเป็นไปตามเป้าหมายที่ 1.3 หมื่นล้านบาท หรือเติบโตไม่ต่ำกว่า 50% จากปีก่อน โดย ณ 31 มี.ค. 58 บริษัทมีโครงการต่อเนื่องที่เปิดขายอยู่ทั้งหมดจำนวน 34 โครงการ มูลค่าโครงการรวมราว 2.7 หมื่นล้านบาท แบ่งเป็นโครงการแนวราบ 25 โครงการ และโครงการแนวสูง 9 โครงการ
ในวันนี้บริษัทได้เปิดตัวโครงการคอนโดมิเนียมใหม่ระดับ Super Luxury ชื่อโครงการ SALADAENG ONE มูลค่าโครงการ 4.7 พันล้านบาท ตั้งอยู่บนทำเลซอยศาลาแดง 1 ใกล้กับอาคารอื้อ จื่อ เหลียง โดยโครงการดังกล่าวตั้งอยู่บนพื้นที่กว่า 1 ไร่ 3 งาน เป็นอาคารสูง 33 ชั้น จำนวน 185 ยูนิต มีขนาด 1-3 ห้องนอน พร้อมห้อง Duplex และห้องแบบ Penthouse กับอีก 2 Pool Villa ส่วนขนาดห้องมีพื้นที่เริ่มต้นตั้งแต่ 50 ตารางเมตร ไปจนถึง 420 ตารางเมตร ราคาเริ่มต้น 13 ล้านบาท พร้อมเปิดขาย 23-24 พ.ค. นี้ในงาน The Premier of SALADAENG ONE
สำหรับโครงการ SALADANEG ONE ได้มีการจัด Privilege Preview ในช่วงปลายเดือนมีนาคมที่ผ่านมา โดยนำเสนอยูนิตพิเศษบางส่วนที่คัดสรรให้กับลูกค้าวีไอพี โดยมียอดพรีเซลส์แล้ว 900 ล้านบาท อีกทั้งบริษัทคาดว่าโครงการ SALADAENG ONE จะมียอดขายสูงกว่า 50% ภายในปีนี้